กกต. ประกาศให้มีการเลือกตั้งใหม่ เทศบาล 5 แห่ง กำหนดวันเลือกตั้งอาทิตย์ที่ 9 และอาทิตย์ที่ 16 พฤษภาคมนี้
ตามที่ได้มีการเลือกตั้งสมาชิกสภาเทศบาลและนายกเทศมนตรี เมื่อวันอาทิตย์ที่ 28 มีนาคม 2564 โดยมีการเลือกตั้ง จำนวน 2,472 แห่ง แยกเป็น เทศบาลนคร จำนวน 30 แห่ง เทศบาลเมือง จำนวน 195 แห่ง เทศบาลตำบล จำนวน 2,247 แห่ง นั้น เนื่องจากในการนับคะแนนมีผู้สมัครสมาชิกสภาเทศบาลและนายกเทศมนตรีบางคนไม่ได้รับเลือกตั้ง เพราะไม่ได้คะแนนมากกว่าคะแนนเสียงที่ไม่เลือกผู้ใด ตามพระราชบัญญัติการเลือกตั้งสมาชิกสภาท้องถิ่น หรือผู้บริหารท้องถิ่น พ.ศ. 2562 มาตรา 110 และมาตรา 111 ซึ่งผู้อำนวยการการเลือกตั้งประจำจังหวัด จะต้องประกาศให้มีการเลือกตั้งใหม่ รับสมัครรับเลือกตั้งใหม่ โดยผู้สมัครรายเดิมทุกรายที่ไม่ได้คะแนนมากกว่าคะแนนเสียงที่ไม่เลือกผู้ใดดังกล่าว ไม่มีสิทธิสมัครรับเลือกตั้งในการเลือกตั้งที่จะจัดขึ้นใหม่ มีจำนวน 3 แห่ง ได้แก่ การเลือกตั้งสมาชิกสภาเทศบาลเมืองมหาสารคาม เขตเลือกตั้งที่ 1 อำเภอเมืองมหาสารคาม จังหวัดมหาสารคาม จำนวน 4 คน การเลือกตั้งสมาชิกสภาเทศบาลตำบลขามเรียง เขตเลือกตั้งที่ 1 อำเภอกันทรวิชัย จังหวัดมหาสารคาม จำนวน 5 คน การเลือกตั้งสมาชิกสภาเทศบาลตำบลท่าสุด เขตเลือกตั้งที่ 1 อำเภอเมืองเชียงราย จังหวัดเชียงราย จำนวน 6 คนกรณีเลือกตั้งใหม่ตามมาตรา 111 ผู้สมัครนายกเทศมนตรี สมัครรับเลือกตั้งเท่ากับจำนวนที่จะพึงมีในเขตเลือกตั้งนั้น (1 คน) แต่ไม่ได้รับเลือกตั้ง เพราะเหตุว่าไม่ได้คะแนนมากกว่าคะแนนเสียงที่ไม่เลือกผู้ใดจำนวน 2 แห่ง ได้แก่ การเสีอกตั้งนายกเทศมนตรีตำบลดอนทราย อำเภอโพธาราม จังหวัดราชบุรี จำนวน 1 คน การเลือกตั้งนายกเทศมนตรีตำบลหนองขาหย่าง อำเภอหนองขาหย่าง จังหวัดอุทัยธานี จำนวน 1 คนสำหรับการเลือกตั้งนายกเทศมนตรีตำบลดอนทราย อำเภอโพธาราม จังหวัดราชบุรี และนายกเทศมนตรีตำบลหนองขาหย่าง อำเภอหนองยาหย่าง จังหวัดอุทัยธานี สมาชิกสภาเทศบาลเมืองมหาสารคาม เขตเลือกตั้งที่ 1 สมาชิกสภาเทศบาลตำบลขามเรียง เขตเลือกตั้งที่ 1 จังหวัดมหาสารคาม กำหนดวันเลือกตั้งวันอาทิตย์ที่ 16 พฤษภาคม 2564 วันรับสมัครระหว่างวันที่ 19 - 23 เมษายน 2564 ตั้งแต่เวลา 08.30 น.-16.30 น. ส่วนการเลือกตั้งสมาชิกสภาเทศบาลตำบลท่าสุด เขตเลือกตั้งที่ 1 จังหวัดเชียงราย กำหนดวันเลือกตั้งวันอาทิตย์ที่ 9 พฤษภาคม 2564 วันรับสมัครระหว่างวันที่ 14 - 18 เมษายน 2564 ผู้ที่จะสมัครรับเลือกตั้งต้องมีคุณสมบัติและไม่มีลักษณะต้องห้ามมิให้ใช้สิทธิในการสมัครรับเลือกตั้งตามที่กฎหมายกำหนด โดยสมัครได้ที่สำนักงานเทศบาลนั้นๆ สามารถติดตามหรือสอบถามรายละเอียดเพิ่มเติมได้ทาง www.ect.go.th สำนักงานคณะกรรมการการเลือกตั้งประจำจังหวัดราชบุรี, สำนักงานคณะกรรมการการเลือกตั้งประจำจังหวัดอุทัยธานี, สำนักงานคณะกรรม การการเลือกตั้งประจำจังหวัดมหาสารคาม, และสำนักงานคณะกรรมการการเลือกตั้งประจำจังหวัดเชียงราย